b'\n_START_ARTICLE_\nSali (romaani)\n_START_SECTION_\nJuoni\n_START_PARAGRAPH_\nVirkamiesjuristi Sami ja kansanedustajan avustaja Karoliina ovat juuri eronneet. El\xc3\xa4kkeelle j\xc3\xa4\xc3\xa4nyt hammasl\xc3\xa4\xc3\xa4k\xc3\xa4ri Pirkko taas etsii uutta sis\xc3\xa4lt\xc3\xb6\xc3\xa4 el\xc3\xa4m\xc3\xa4\xc3\xa4ns\xc3\xa4. Kaikkia kolmea yhdist\xc3\xa4\xc3\xa4 yksi asia \xe2\x80\x93 sama kuntosali. Et\xc3\xa4\xc3\xa4lt\xc3\xa4 katsottuna Sami ja Karoliina n\xc3\xa4ytt\xc3\xa4v\xc3\xa4t pinnallisilta uraohjuksilta, joiden suurin suru on odotettavissa oleva l\xc3\xa4skisodan tappio, henkil\xc3\xb6kohtaisen Tali-Ihantalan taistelun h\xc3\xa4vi\xc3\xa4minen. Heid\xc3\xa4n el\xc3\xa4m\xc3\xa4\xc3\xa4ns\xc3\xa4 seuraava Pirkko on l\xc3\xb6yt\xc3\xa4nyt el\xc3\xa4kep\xc3\xa4iviins\xc3\xa4 sis\xc3\xa4ll\xc3\xb6n aktiivisena blogikirjoittajana ja osap\xc3\xa4iv\xc3\xa4isen\xc3\xa4 stalkkerina, salakatselijana. Salilla kaikki ei kuitenkaan ole sit\xc3\xa4, milt\xc3\xa4 ensi alkuun n\xc3\xa4ytt\xc3\xa4\xc3\xa4._NEWLINE_Sali piirt\xc3\xa4\xc3\xa4 kuvan tyhj\xc3\xa4st\xc3\xa4 el\xc3\xa4m\xc3\xa4st\xc3\xa4, joka ei t\xc3\xa4yty samaantahtiin kalenterin kanssa. El\xc3\xa4m\xc3\xa4st\xc3\xa4, jossa oman kropan kiinte\xc3\xa4n\xc3\xa4 pit\xc3\xa4misest\xc3\xa4 on tullut synonyymi el\xc3\xa4m\xc3\xa4nhallinnalle. Tontti kurkistaa politiikan vinoutuneen maailman kulisseihin ja itseens\xc3\xa4 rakastuneihin pelureihin. Sali on my\xc3\xb6s kertomus siit\xc3\xa4, kuinka Suomen historian kipupisteet voivat her\xc3\xa4t\xc3\xa4 henkiin viel\xc3\xa4 useiden sukupolvien j\xc3\xa4lkeen. Ja kuinka kaikkia ihmisi\xc3\xa4 yhdist\xc3\xa4\xc3\xa4 kaipuu rakkauteen, rakastamisen vaikeudesta huolimatta._NEWLINE_Sali on tarina maailmasta, jossa el\xc3\xa4m\xc3\xa4n- ja painonhallinta sekoittuvat ja ihminen on varmuudella olemassa vain nostaessaan rautaa - mutta my\xc3\xb6s tarina rakkaudesta, politiikan kulisseista ja historian pitkist\xc3\xa4 varjoista.\n_START_SECTION_\nVastaanotto\n_START_PARAGRAPH_\n\xe2\x80\x9cMielet kyll\xc3\xa4 h\xc3\xa4il\xc3\xa4htelev\xc3\xa4t, hetkin per\xc3\xa4ti lyyrisesti, ja Tontin kieli on antelias. P\xc3\xa4\xc3\xa4henkil\xc3\xb6t Tontti kuitenkin rakentaa ihan vieh\xc3\xa4tt\xc3\xa4v\xc3\xa4sti. He eiv\xc3\xa4t juuri kohtaa, paitsi satunnaisesti, tovin, ja ovat sitten taas yksin. T\xc3\xa4mm\xc3\xb6inen alakuloinen perusv\xc3\xa4rin\xc3\xa4 on Tontissa kauneinta. Se ei tunnu koristeelta. Sit\xc3\xa4 on Tontin lyriikassa paljon.\xe2\x80\x9d \xe2\x80\x93 Parnasso 5/2011._NEWLINE_\xe2\x80\x9c\xe2\x80\xa6ilahduttavan raikasta kerrontaa, jossa juoni etenee kuin leikitellen oivaltavan kielenk\xc3\xa4yt\xc3\xb6n tukemana.\xe2\x80\x9d - Turkulainen 15.10.2011. Vantaan Sanomat 15.10.2011._NEWLINE_\xe2\x80\x9cPieness\xc3\xa4 sivum\xc3\xa4\xc3\xa4r\xc3\xa4ss\xc3\xa4 Tontti onnistuu luomaan suurta draamaa.\xe2\x80\x9d - Oulun ylioppilaslehti 9/2011._NEWLINE_\xe2\x80\x9cNautittavimmillaan Sali on kuntoilun kuvailussa, jossa Tontti taitaa olennaisen. Lukija samalla ymm\xc3\xa4rt\xc3\xa4\xc3\xa4 ja pudistelee ep\xc3\xa4uskoisesti p\xc3\xa4\xc3\xa4t\xc3\xa4\xc3\xa4n mielipuolisina rehkiville raukoille\xe2\x80\xa6.Aivan kuten Tontin esikoisromaanissa Luokkakokous, my\xc3\xb6s Salissa naiset viev\xc3\xa4t ja miehet vikisev\xc3\xa4t. Sympaattista.\xe2\x80\x9d \xe2\x80\x93 K\xc3\xa4kri\xc3\xa4inen 4/2011._NEWLINE_\xe2\x80\x9cSujuvasti kirjoitettua proosaa.\xe2\x80\x9d \xe2\x80\x93 Lakimiesuutiset 7/2011._NEWLINE_\xe2\x80\x9cHauska, ajatuksia her\xc3\xa4tt\xc3\xa4v\xc3\xa4 teos.\xe2\x80\x9d \xe2\x80\x93 Iltalehti Ilona 21.9.2011.'